stanford-oval/wikipedia huggingface dataset:
עומאר מקלאוד
ביוגרפיה

מקלאוד נולד בג'מייקה. במהלך לימודיו בתיכון שבר את שיא ג'מייקה לנוער בריצת 110 מטר משוכות ובריצת 400 מטר משוכות. באליפות העולם באתלטיקה לנוער ב-2011 סיים רביעי בריצת 110 משוכות ושמיני בריצת 400 מטר משוכות.
ב-2013 החל ללמוד ולהתאמן באוניברסיטת ארקנסו בארצות הברית. הוא זכה באליפות ה-NCAA בריצת 60 מטר משוכות בשנת 2014 ובשנת 2015, כשב-2015 ניצח בשיא ג'מייקה ושיא NCAA חדש של 7.45 שניות. ב-2015 זכה גם בריצת 110 מטר משוכות בתוצאה של 13.01 שניות. בהמשך השנה הפך למקצוען וחתם על הסכם חסות מסחרית עם חברת נייקי.
ביולי 2015 קבע בריצת 110 מטר משוכות שיא אישי חדש של 12.97 שניות. חודש לאחר מכן, באליפות העולם, סיים שישי בריצת 110 משוכות בתוצאה של 13.18 שניות.
ביוגרפיה > 2016

באליפות העולם באולם שנערכה בפורטלנד, זכה במדליית זהב בריצת 60 מטר משוכות בשיא אישי חדש של 7.41 שניות. חודש לאחר מכן קבע שיא אישי של 9.99 שניות בריצת 100 מטר והפך לאתלט הראשון שירד מ-10 שניות בריצת 100 מטר ומ-13 שניות בריצת 110 מטר משוכות.
ביוגרפיה > 2016 > אלוף אולימפי

באולימפיאדת ריו שנערכה בחודש אוגוסט, זכה מקלאוד במדליית זהב בריצת 110 משוכות בתוצאה של 13.05 שניות, לפני אורלנדו אורטגה הספרדי (13.17 שניות) ודימיטרי באסקו הצרפתי (13.24 שניות)
ביוגרפיה > 2017

בתחרות ליגת היהלום בבייג'ינג שנערכ במאי, סיים במקום הראשון בריצת 110 מטר משוכות בתוצאה של 13.09 שניות. באותו חודש סיים במקום הראשון גם בתחרות ליגת היהלום ביוג'ין, בתוצאה של 13.01 שניות. באליפות ג'מייקה שנערכה ביוני קבע בריצת 110 מטר משוכות שיא אישי חגש של 12.90 שניות, תוצאה המדרגת אותו חמישי בכל הזמנים.
ביוגרפיה > 2017 > אלוף עולם

באליפות העולם שנערכה בלונדון, זכה מקלאוד במדליית זהב בריצת 110 מטר משוכות בתוצאה של 13.04 שניות, לפני סרגיי שובנקוב הרוסי (13.14 שניות) ובאלאז' באג'י ההונגרי (13.28 שניות).
באליפות העולם באתלטיקה 2019 מעד במהלך ריצת הגמר וסיים במקום השמיני.
הערות שוליים

↑  HURDLER MCLEOD MAKES HISTORY AS A BARRIER BREAKER AFTER 9.99 100M WIN, אתר התאחדות האתלטיקה הבינלאומית, 24 באפריל 2016
| --- | --- |
בקרת זהויות :  World Athletics: 14435592
גרג פוסטר

גרגורי "גרג" פוסטר (באנגלית: Gregory "Greg" Foster;‏ 4 באוגוסט 1958 – 19 בפברואר 2023) היה אצן אמריקאי, סגן אלוף אולימפי (לוס אנג'לס 1984) ו-3 פעמים ברציפות אלוף עולם (הלסינקי 1983, רומא 1987 וטוקיו 1991) בריצת 110 מטר משוכות. נוסף לכך, קבע שיאי עולם בריצות ל-50 מטר משוכות באולם ול-60 מטר משוכות באולם.
ביוגרפיה

פוסטר נולד בשיקגו, אילינוי.
באליפות המכללות של ארצות הברית (NCAA) שנערכה בשנת 1979 זכה פוסטר בריצת 200 מטר.
פוסטר החמיץ את אולימפיאדת מוסקבה (1980) בשל החרם האמריקאי ובכך נמנע ממנו לנסות לזכות במדליה אולימפית.
בתחרות שנערכה בציריך, שווייץ ב-19 באוגוסט 1981 קבע פוסטר בריצת 110 מטר משוכות את שיאו האישי בתוצאה של 13.03 שניות, אחרי בן ארצו רנלדו נהמייה שקבע שיא עולם חדש של 12.93 שניות והיה לאתלט הראשון בהיסטוריה שרץ ריצה זו מתחת ל-13 שניות. שבועיים לאחר מכן, בתחרות הגביע הביניבשתי של IAAF שנערכה ברומא, איטליה הוא זכה במדליית זהב בריצת 110 מטר משוכות בתוצאה של 13.32 שניות.
ביוגרפיה > אלוף עולם

באליפות העולם הראשונה באתלטיקה שנערכה בהלסינקי, פינלנד בשנת 1983 זכה פוסטר במדליית זהב בריצת 110 מטר משוכות בתוצאה של 13.42 שניות, לפני ארטו בריגרה מפינלנד (13.46 שניות) ובן ארצו וילי גולט (13.48 שניות).
באולימפיאדת לוס אנג'לס (1984) זכה פוסטר במדליית כסף בריצת 110 מטר משוכות בתוצאה של 13.23 שניות, אחרי בן ארצו רוג'ר קינגדום שקבע שיא אולימפי חדש של 13.20 שניות ולפני מפינלנד (13.40 שניות). בשלב המוקדמות ובשלב חצי הגמר הוא קבע שיא אולימפי חדש של 13.24 שניות.
ביוגרפיה > שיאן עולם

בתחרות שנערכה ברוזמונט, אילינוי בינואר 1985 קבע פוסטר בריצת 50 מטר משוכות שיא עולם חדש של 6.35 שניות.
במשחקי הרצון הטוב הראשונים שנערכו במוסקבה, ברית המועצות בשנת 1986 זכה פוסטר במדליית זהב ריצת 110 מטר משוכות בתוצאה של 13.25 שניות.
בתחרות שנערכה בלוס אנג'לס, קליפורניה בינואר 1987 קבע פוסטר בריצת 60 מטר משוכות שיא עולם חדש של 7.36 שניות. שבועיים לאחר מכן, בתחרות שנערכה באוטווה, קנדה הוא השווה את שיאו העולמי בריצת 50 מטר משוכות בתוצאה של 6.35 שניות. באליפות העולם באתלטיקה שנערכה ברומא בספטמבר אותה שנה הוא זכה בפעם השנייה ברציפות במדליית זהב ריצת 110 מטר משוכות בתוצאה של 13.21 שניות, לפני ג'ון רידג'און (13.29 שניות) וקולין ג'קסון (13.38 שניות) שניהם מבריטניה.
באליפות העולם באתלטיקה באולם שנערכה בסביליה, ספרד במרץ 1991 זכה פוסטר במדליית זהב בריצת 60 מטר משוכות בתוצאה של 7.45 שניות. באליפות העולם באתלטיקה שנערכה בטוקיו, יפן בסוף אוגוסט אותה שנה הוא זכה בפעם השלישית ברציפות במדליית זהב ריצת 110 מטר משוכות בתוצאה של 13.06 שניות, לפני בן ארצו ג'ק פירס שקבע תוצאה זהה (13.06 שניות) וטוני ג'רט מבריטניה (13.25 שניות).
שימוש בחומרים אסורים

בשנת 1990 הושעה פוסטר ל-6 חודשים, לאחר שנימצא חיובי בבדיקות לפסאודו אפדרין, אפדרין, ופנילפרופנולאמין.
חיים אישיים

בשנים 2015–2020 סבל ממחלה נדירה עמילואידוזיס, הגורמת לנזק ניכר בשריר הלב. בינואר 2020 עבר השתלת לב בבית החולים היהודי בארנס, שבמיזורי (אנ'). ב-19 בפברואר 2023 נפטר, בהיותו בן 64.
תארים והישגים

פוסטר קבע 5 פעמים את תוצאת השנה בעולם בקרב אצני המשוכות, בשנים 1978, 1982, 1983, 1984 ו-1987. בין השנים 1977–1992 הוא דורג 15 פעמים בין עשרת אצני המשוכות הטובים בעולם.
פוסטר זכה ב-10 תוארי אליפות ארצות הברית (4 באצטדיון ו-6 באולם).
שיאים אישיים

ריצת 110 מטר משוכות: 13.03 שניות (1981)
ריצת 200 מטר: 20.20 שניות (1979)
הערות שוליים

↑  Three-time world 110m hurdles champion Foster dies | NEWS | World Athletics, worldathletics.org, ‏21 בפברואר 2023
| --- | --- |
בקרת זהויות :  World Athletics: 14237998
מארק מקקוי

מארק אנתוני מקקוי (באנגלית: Mark Anthony McKoy; נולד ב-10 בדצמבר 1961) הוא אתלט קנדי ואוסטרי בעבר, אלוף אולימפי (ברצלונה 1992), אלוף עולם באולם (טורונטו 1993) ופעמיים ברציפות אלוף חבר העמים (בריזביין 1982 ואדינבורו 1986), שיאן קנדה (נוכחי, 2017) ושיאן אוסטריה (נוכחי, 2017) בריצת 110 מטר משוכות ושיאן העולם בריצת 50 מטר משוכות (נוכחי, 2017).
ביוגרפיה

מקקוי נולד בג'ורג'טאון, גיאנה. הוא גדל באנגליה ועבר עם משפחתו בגיל ההתבגרות לקנדה. הוא התאמן בהדרכתו של צ'רלי פרנסיס, מאמנו של בן ג'ונסון. מקקוי הודה שהשתמש בסמים וקיבל השעיה של שנתיים בגלל אימרוץ ועבר להתאמן באוסטריה, בשנת 1994 קיבל אזרחות אוסטרית.
ביוגרפיה > אלוף משחקי חבר העמים

במשחקי חבר העמים שנערכו בבריזביין, אוסטרליה בשנת 1982 זכה מקקוי בשתי מדליות, זהב וכסף. מדליית זהב, בריצת 110 מטר משוכות בתוצאה של 13.37 שניות ובמדליית כסף, בריצת שליחים 4x100 מטר.
באליפות העולם הראשונה שנערכה בהלסינקי, פינלנד בשנת 1983 סיים מקקוי במקום רביעי בריצת 110 מטר בתוצאה של 13.56 שניות, 8 מאיות השנייה איטי ממדליית ארד. בשלב רבע הגמר הוא קבע תוצאה של 13.53 שניות.
באולימפיאדת לוס אנג'לס (1984) סיים מקקוי במקום רביעי בריצת 110 מטר משוכות בתוצאה של 13.45 שניות. בשלב חצי הגמר, הוא קבע תוצאה של 13.30 שניות ועלה מהמקום השלישי.
במשחקי חבר העמים שנערכו באדינבורו, סקוטלנד בשנת 1986 זכה מקקוי בשתי מדליות זהב, בריצת 110 מטר משוכות בתוצאה של 13.31 שניות ובריצת שליחים 4x100 מטר.
באליפות העולם שנערכה ברומא, איטליה בשנת 1987 סיים מקקוי במקום שביעי בריצת 110 מטר בתוצאה של 13.71 שניות. בשלב חצי הגמר הוא סיים ראשון במקצה שלו בתוצאה של 13.42 שניות ועלה מהמקום השלישי הכללי.
באולימפיאדת סיאול (1988) סיים מקקוי במקום שביעי בריצת 110 מטר משוכות בתוצאה של 13.61 שניות. בשלב חצי הגמר, הוא קבע תוצאה של 13.54 שניות ועלה מהמקום החמישי.
ביוגרפיה > מדליית ארד באליפות העולם באולם

באליפות העולם באתלטיקה באולם שנערכה בסביליה, ספרד במרץ 1991 זכה מקקוי במדליית ארד בריצת 60 מטר משוכות בתוצאה של 7.49 שניות, אחרי גרג פוסטר מארצות הברית (7.45 שניות) ואיגור קזנובס מברית המועצות (7.47 שניות).
באליפות העולם שנערכה בטוקיו, יפן בשנת 1991 סיים מקקוי במקום רביעי בריצת 110 מטר בתוצאה של 13.30 שניות, 5 מאיות השנייה איטי ממדליית ארד. בשבל חצי הגמר הוא קבע תוצאה של 13.28 שניות ועלה מהמקום השלישי הכללי.
ביוגרפיה > אלוף אולימפי

באולימפיאדת ברצלונה (1992) זכה מקקוי במדליית זהב בריצת 110 מטר משוכות בתוצאה של 13.12 שניות, לפני טוני דיס (13.24 שניות) וג'ק פירס (13.26 שניות), שניהם מארצות הברית.
ביוגרפיה > אלוף עולם באולם

באליפות העולם באתלטיקה באולם שנערכה בטורונטו, קנדה במרץ 1993 זכה מקקוי במדליית זהב בריצת 60 מטר משוכות בשיא אליפות חדש ובשיא קנדה חדש של 7.41 שניות (הנוכחי, 2016), לפני קולין ג'קסון מבריטניה (7.43 שניות) וטוני דיס (7.43 שניות).
בתחרות שנערכה בליל, צרפת ב-1 ביולי 1993 קבע מקווי בריצת 110 מטר משוכות שיא קנדה חדש של 13.08 שניות (הנוכחי, 2016).
בתחרות שנערכה בפריז, צרפת ב-3 בספטמבר 1994 קבע מקווי בריצת 110 מטר משוכות שיא אוסטריה חדש של 13.14 שניות (הנוכחי, 2016).
באליפות העולם באתלטיקה באולם שנערכה בברצלונה, במרץ 1995 סיים מקקוי במקום רביעי בריצת 60 מטר משוכות בתוצאה של 7.46 שניות, ולא הצליח להגן על תוארו.
באולימפיאדת אטלנטה (1996) סיים מקקוי חמישי במקצה שלו בשלב רבע הגמר במקום בריצת 110 מטר משוכות בתוצאה של 13.64 שניות, ולא הצליח לעלות לשלב חצי הגמר ולא הצליח להגן על תוארו.
שיאים אישיים > אצטדיון

ריצת 100 מטר: 10.08 שניות (1993)
ריצת 110 מטר משוכות: 13.08 שניות (1993), שיא קנדה הנוכחי (2017)
שיאים אישיים > אולם

ריצת 60 מטר: 6.49 שניות (1993)
ריצת 50 מטר משוכות: 6.25 שניות (1986), שיא עולם הנוכחי (2017)
ריצת 60 מטר משוכות: 7.41 שניות (1993), שיא קנדה הנוכחי (2017)
ריצת 110 מטר משוכות: 13.38 שניות (1995)
האמיש קר

האמיש קר (באנגלית: Hamish Kerr; נולד ב-17 באוגוסט 1996) הוא אתלט ניו זילנדי, אלוף עולם באולם (גלאזגו 2024) ואלוף חבר העמים הבריטי (ברמינגהאם 2022) בקפיצה לגובה.
ביוגרפיה

קר נולד בדנידין שבניו זילנד.
ביוגרפיה > 2019

באליפות העולם שנערכה באוקטובר בדוחה שבקטר סיים במקום 22 בקפיצה לגובה בתוצאה של 2.22 מטר.
ביוגרפיה > 2021

באולימפיאדת טוקיו שנערכה ביולי-אוגוסט סיים במקום עשירי בקפיצה לגובה בתוצאה של 2.30 מטר.
ביוגרפיה > 2022 > מדליית ארד באליפות עולם באולם

באליפות העולם באולם שנערכה במרץ בבלגרד שבסרביה זכה במדליית ארד בקפיצה לגובה בתוצאה של 2.31 מטר, יחד עם ג'אנמרקו טאמברי מאיטליה, ואחרי וו סאנג-הייוק מקוריאה הדרומית (2.34 מטר) ולואיק גאש משווייץ (2.31 מטר).
באליפות העולם שנערכה ביולי ביוג'ין שבאורגון, ארצות הברית, סיים במקום 14 בקפיצה לגובה בתוצאה של 2.25 מטר.
ביוגרפיה > 2022 > אלוף חבר העמים הבריטי

במשחקי חבר העמים הבריטי שנערכו באוגוסט בברמינגהאם שבממלכה המאוחדת זכה במדליית זהב בקפיצה לגובה בתוצאה של 2.25 מטר.
ביוגרפיה > 2023

באליפות העולם שנערכה באוגוסט בבודפשט שבהונגריה סיים במקום 19 בקפיצה לגובה בתוצאה של 2.22 מטר.
ביוגרפיה > 2024 > אלוף עולם באולם

באליפות העולם באולם שנערכה במרץ בגלאזגו שבממלכה המאוחדת זכה במדליית זהב בקפיצה לגובה בשיא אוקיאניה חדש של 2.36 מטר, לפני שלבי מקיואן מארצות הברית (2.28 מטר) ו-וו סאנג-הייוק (2.28 מטר).
שיאים אישיים > אצטדיון

קפיצה לגובה: 2.33 מטר (2023), שיא ניו זילנד
שיאים אישיים > אולם

קפיצה לגובה: 2.36 מטר (2024), שיא אוקיאניה
דגלי יחידות צה"ל

דגלני צה"ל בטקס יום העצמאות בהר הרצל.
דגלי יחידה בצבא הגנה לישראל נמצאים בשימוש רחב, בדומה לצבאות אחרים בעולם. קיימים דגלים לכל זרוע וחיל כאשר בראשם דגל ראש המטה הכללי של צה"ל, דגל משרד הביטחון ודגל צה"ל. דגלי הזרועות כוללים את דגל חיל האוויר, דגל חיל הים ודגל זרוע היבשה. כמו כן קיימים דגלים לכל הפיקודים ואגפי מטכ"ל, בנוסף לאלו, ישנם גם דגלי חילות בהם חיל הרגלים, חיל השריון, חיל התותחנים, חיל האיסוף הקרבי, חיל הרפואה, חיל השלישות וחילות נוספים. בחיל הרגלים הישראלי אף נהוג דגל ייחודי לכל חטיבה סדירה; גולני, צנחנים, הנח"ל, גבעתי וכפיר. דגלי החילות וחטיבות חיל הרגלים מורכבים בדרך כלל משני צבעים המופרדים אחד מהשני בזווית אלכסונית אשר יורדת משמאל לימין. פקודת מטכ"ל 33.0602 מגדירה את הכללים ואת הנהלים לגבי דגלי יחידה בצה"ל. הדגלים הרשמים טקסיים של היחידות מעוטרים, לרוב, בסרטי מערכה וביחידות מעוטרות גם באותות וציונים לשבח.
תרגילי סדר של דגלנים עם דגלי יחידות צה"ל הם אחד החלקים המרכזים של טקס הדלקת המשואות ביום העצמאות בהר הרצל. כמו כן, במרכז טקס הדלקת המשואות נמצא מעמד העברת הדגלים, כאשר מועבר דגל צה"ל למשמרת לאחת מיחידות צה"ל, על ידי היחידה ששמרה עליהם בשנה הקודמת.
בצה"ל נמצא בשימוש פריט ייחודי טקסי נוסף שנקרא נס יחידה, סוגי היחידות שרשאיות לשאת נס יחידה הם חטיבות, אוגדות ובסיסי אימונים בזרוע היבשה, מפקדות קציני חיל ראשים, אגדים ומרכזים של חיל הלוגיסטיקה ושל חיל הטכנולוגיה והאחזקה, מערך ההגנה האווירית בחיל האוויר וכנפי ובסיסי חיל האוויר.
בחיל האוויר, לכל טייסת או יחידה מקבילה לטייסת, קיים דגל רשמי שעוצב על בסיס דגל חיל האוויר כאשר סמל טייסת מוטען במקום רונדל חיל האוויר במרכז הדגל. הדגל מוצב, באופן קבוע בחדר של מפקד הטייסת.
בחיל הים, לכל שייטת קיים דגל רשמי שעוצב על בסיס דגל חיל הים כאשר סמל שייטת מוטען במרכזו של החלק הכחול של הדגל.
דגלים רשמים טקסיים

דגלי יחידות שנישאים על ידי הדגלנים בטקסים כמו החלפת פיקוד היחידה, טקס הדלקת המשואות ביום העצמאות וכו' הם דגלים רשמים טקסיים. גודלם ויחס אורך ורוחב הם תיקנים ומוגדרים בפקודות מטכ"ל. דגלים האלה עשויים מבד סאטן, עטורים בגדילים (פרנזים) באורך של 5 ס"מ, הסמלים על הדגלים הם רקומים. התורן (המוט) של הדגל מעוטר בסמל צה"ל עשוי מתכת (בחיל האוויר ובחיל הים חלק מתרני דגלים מעוטרים בסמלי החיל).
דגלים לא רשמים ודגלי קישוט

בנוסף לדגלים הרשמיים, רוב היחידות הקטנות יותר לרוב גדודים בחטיבות זרוע היבשה, מאמצות לעצמם דגלי יחידה אשר מונפים בשטח היחידה או באירועים מיוחדים. דגלים אלו הם לרוב סמל היחידה על דגלי בד בצבעים שונים או בעלי רקע של צבעי החיל או החטיבה, כך לדוגמה, פלוגה בחטיבת גולני יכולה לאמץ לעצמה דגל לא רשמי שמורכב מסמל הפלוגה במרכזו של דגל חטיבת גולני, לחלופין גדוד שריון מסוים יעטר את דרכי הבסיס שלו בדגלים בצבעים שונים כאשר במרכזם סמל הגדוד.
בשונה מצבאות אחרים, בצה"ל מעולם לא הייתה מסורת של נשיאת דגלי יחידות בשדה הקרב (משום גילו הצעיר), כמו גם שליחידות הלוחמות אין דגלים רשמיים המייחדים אותם (למעט כאמור חטיבות חיל הרגלים). עם זאת, לעיתים בשעת קרב או פעילות מבצעית, כלי רכב קרביים או רק"מים כגון טנקים, עשויים לתלות את דגל החיל או במקרים נדירים יותר את דגל היחידה, על הרכב. כך לדוגמה, טנקים עשויים לשאת את דגל חיל השריון או אף את דגל הגדוד בראש האנטנה, לחלופין יחידות הנדסה עשויים לצאת לפעילות מבצעית כאשר דגל החיל מעטר את דחפורי הדי-9. מנהגים אלו לרוב אינם מקובלים, אך נפוצים במידה מסוימת כחלק 'מגאוות היחידה' של חיילי היחידות.
הדגלים האלה עשויים, בדרך כלל מבד פוליאסטר והסמלים עליהם מודפסים. גודלם ויחס אורך ורוחב של הדגלים הלא רשמים ודגלי קישוט יכול להיות שונה מהתקן.
כללי

דגל צה"ל
דגל הרמטכ"ל
דגל הרמטכ"ל המונף על אוניות חיל הים
דגלי הזרועות

דגל זרוע הים
דגל זרוע האוויר והחלל
דגל זרוע היבשה
דגלי פיקודים ואגפי מטכ"ל > דגלי פיקודים

דגל פיקוד המרכז
דגל פיקוד הצפון
דגל פיקוד הדרום
דגל פיקוד העורף
דגלי פיקודים ואגפי מטכ"ל > דגלי אגפי מטכ"ל

דגל אגף המבצעים
דגל אגף המודיעין
דגל אגף התכנון ובניין הכוח הרב-זרועי
דגל אגף התקשוב וההגנה בסב"ר
דגל אגף הטכנולוגיה והלוגיסטיקה
דגל אגף כוח האדם
דגלי החילות

בדגל רשמי של החייל, יימצא סמל רקום של החייל במשולש העליון. בדגלי יחידות שונות של החייל (בעיקר גדודים), הסמל של היחידה יימצא במשולש התחתון, קרוב לתורן (מוט, צד השמאלי של הקורא).
צבעי הדגל של חיל ההנדסה הקרבית - שחור וכתום, נבחרו בעקבות מבצע עמורה ("אדמה חרוכה") בו השמיד חיל ההנדסה את תשתיות הצבא המצרי בחצי האי סיני בעקבות הנסיגה ממנו אחרי מבצע קדש. כתום מסמל את להבות הפיצוצים והשחור את האדמה החרוכה שהשאיר חיל ההנדסה. דגל זה הוא הבסיס לדגלים השונים של יחידות החיל, כאשר על המשולש הכתום מוטבע סמל של כל יחידה. הדגל הראשי והטקסי של החיל מורכב מהדגל החילי כאשר על המשולש הכתום מוטבע סמל החיל, והדגל מוקף בגדילים זהובים.
צבעי הדגל של מערך ההגנה האווירית נבחרו כאשר עבר המערך מחיל התותחנים לחיל האוויר בשנת 1970, צבעים כחול ושחור מסמלים שילוב חיל האוויר ושטח.
צבעי הדגל של חיל המשטרה הצבאית, כחול-אדום, הם "ירושה" מהמשטרה הצבאית הבריטית בימי המנדט הבריטי בארץ ישראל, שם נטמנו זרעי החיל.
צבעי הדגל של פיקוד העורף, כתום-כחול, צבע כתום מוכר ברחבי העולם כצבע לחילוץ ולהצלה.
הדגל של חיל התקשוב עוצב כדגל המזכיר את דגלי איתות אשר חיילי קשר השתמשו בהם בראשית דרכו של צה"ל.
דגלי החילות > גלריית דגלי החילות

דגל חיל הרגלים
דגל חיל ההנדסה הקרבית
דגל חיל השריון
דגל חיל התותחנים
דגל מערך ההגנה האווירית
דגל חיל הגנת הגבולות
דגל חיל האיסוף הקרבי
דגל חיל המודיעין
דגל חיל התקשוב
דגל חיל הטכנולוגיה והאחזקה
דגל חיל הלוגיסטיקה
דגל חיל הרפואה
דגל חיל המשטרה הצבאית
דגל חיל פיקוד העורף
דגל חיל משאבי האנוש
דגל חיל החינוך והנוער
דגל החיל הכללי
דגל חיל הרבנות הצבאית
דגלי חטיבות סדירות של חיל הרגלים

דגל חטיבת גבעתי
דגל חטיבת גולני
דגל חטיבת הנח"ל
דגל חטיבת כפיר
דגל חטיבת הצנחנים
דגל חטיבת עוז
דגל היחידה הרב-ממדית (יחידת רפאים)
דגלים היסטוריים שאינם בשימוש

דגל זרוע היבשה עד 2016. בין השנים 2016 ל-2020 הדגל כלל את הסמל המעודכן.
דגל הגנה אזרחית (הג"א) והיום דגל מחנה עמיעד
דגל חיל הנשים (ח"ן)
דגל כבוד של חיל הים בגרסתו הישנה, עד 1971.
דגל פיקוד ההדרכה
דגל מפקדת גייסות השריון
דגל חיל הרבנות הצבאית, עד 2019.
דגל חטיבת הנח"ל
דגלים היסטוריים שאינם בשימוש > דגלי גדודי נח"ל

תחת פיקוד נח"ל, בתקופות שונות, היו כ-10 גדודים. בשונה משאר היחידות בצה"ל, את ראש התורן של דגל גדוד נח"ל היה מעטר סמל נח"ל ולא סמל צה"ל.
כל הדגלים של הגדודי נח"ל היו בצבע ירוק-כהה, בקנטון הדגל נמצא סמל הנח"ל עם מגל, בשליש השלישי מהתורן נמצא פס לבן עליו רקום גבעול של פרח או שיבולת. את הדגלים עיצב אמציה כץ.
טקס עם דגל גדוד נח"ל 908.
שגריר אוסטריה מגיע לבית הנשיא, 1972, משמר כבוד עם דגל גדוד נח"ל 908.
דגל גדוד נח"ל 905 בטקס הקמת היאחזות נח"ל דקלה בסיני, יולי 1969.
דגל גדוד נח"ל 950 בטקס פתיחת מפגן ומצעד צה"ל בירושלים ע"י נשיא המדינה יצחק בן צבי. 1958.
דגל גדוד נח"ל בטקס הקמת היאחזויות נח"ל אשחר ועצמון בגליל, מאי 1979.
דגל גדוד נח"ל בטקס הקמת היאחזויות נח"ל אשחר ועצמון בגליל, מאי 1979.
סמל שהיה מעטר ראש התורן של דגלי גדודי נח"ל וגם היה סמל כובע של חיילי נח"ל.
דגלים היסטוריים שאינם בשימוש > דגלי פיקוד ההדרכה

לפיקוד ההדרכה היו קיימים שתי גרסאות של דגלים:
שגריר קולומביה מגיע לבית הנשיא, 1970, משמר כבוד עם דגל פיקוד ההדרכה.
שגרירת פיליפינים מגיעה לבית הנשיא, 1971, משמר כבוד עם דגל פיקוד ההדרכה.
גלריה של דגלי יחידות צה"ל

דגל גדוד תקשוב אפיק של אוגדת 162.
דגלים רשמים ולא רשמים של אגף התקשוב.
דגל גדוד ל"א מטכ"לי פסגות.
דגלי יחידות אגף התקשוב במרכז מורשת באתר ההנצחה לחללי חיל הקשר והתקשוב.
דגל יחידה של המשטרה הצבאית בטקס החלפת פיקוד.
דגלי יחידות של המשטרה הצבאית.
דגל יחידת 8200 של חיל המודיעין בטקס החלפת פיקוד.
הענקת צל"ש ליחידת יהל"ם על ידי מפקד פיקוד הדרום, הרצי לוי.
דגל בית הספר לקצינים (בה"ד 1) בטקס חילופי פיקוד לבה"ד 1.
דגל גדוד 137 של נ"מ
דגלי טייסות בבסיס חצור (נראים היטב דגלי טייסת 101 וטייסת 100)
קיפול דגל גדוד 139 של נ"מ בטקס סגירת היחידה
דגלי טייסות בבסיס רמון
דגל טייסת 117 בטקס פתיחה מחדש של יחידה
דגל גדוד רם 66 של המערך ההגנה האווירית בטקס החלפת פיקוד של הגדוד
דגל שייטת הצוללות בטקס הענקת צל"ש הרמטכ"ל ליחידות חיל הים.
דגלי שייטת 13 בטקס הענקת צל"ש הרמטכ"ל ליחידה.
ראו גם

גלריית דגלי ישראל
נס יחידה
אות מערכה
הערות שוליים

↑  זהה לדגל של חיל המודיעין
↑  הרבנות הצבאית חגגה 70 שנה: "מאז ועד מחר", באתר ערוץ 7, 28 ביוני 2019
↑  הק"א 33-13-04 נוהג וטקס בצה"ל
| דגלי ישראל |
| --- | --- | --- |
| ישראל | דגל ישראל |  |
| דגלי צה"ל | דגל צה"ל • דגל הרמטכ"ל • דגל חיל הים • דגל חיל האוויר |  |
| דגלים שונים | דגל צי הסוחר • נס הנשיא |  |
| דגלים היסטוריים | דגל עברי |  |
דגל עשוי פוליאסטר עם סמלים מודפסים של מחלקה 2 מגדוד 13 של חטיבת גולני
דגלי קישוט של חיל ההנדסה הקרבית
ראש התורן של דגלים טקסיים של יחידות בצה"ל
רמטכ"ל בני גנץ על רקע דגלי אגפי מטכ"ל
דגלי חילות זרוע היבשה במסדר
משמר כבוד בכניסה לבית הנשיא עם דגל של גדוד 52 (הבוקעים) של חטיבה 5.
דגל רשמי טקסי עם גדילים של חיל ההנדסה
דגל רשמי טקסי עם גדילים של חיל התקשוב
דגל רשמי טקסי של תזמורת צה"ל
דגל רשמי טקסי של בית הספר לקצינים (בה"ד 1)
דגל היחידה הרב-ממדית במסדר הקמתה
נשיא מצרים סוקר משמר כבוד של חיילי צה"ל, בטקס קבלת פנים בנמל התעופה של אופירה בסיני. בקדמת התמונה דגלי פיקוד ההדרכה ומפקדת גייסות השריון
ראש הממשלה דוד בן-גוריון סוקר משמר כבוד בנמל התעופה בלוד. לידו דגל כבוד של חיל הים בגרסתו עד 1971.
סיפאן חסן

סיפאן חסן (נולדה ב-1 בינואר 1993) היא אתלטית הולנדית ממוצא אורומו-אתיופי. היא האלופה האולימפית (פריז 2024) בריצת מרתון והאלופה האולימפית (טוקיו 2020) בריצת 5000 מטר ובריצת 10,000 מטר. היא אלופת העולם (דוחה 2019) בריצת 10000 מטר, אלופת העולם (דוחה 2019) אלופת העולם באולם (פורטלנד 2016) ואלופת אירופה (ציריך 2014) בריצת 1500 מטר, אלופת אירופה (ברלין 2018) בריצת 5000 מטר, שיאנית העולם בעבר בריצת מייל, ושיאנית אירופה הנוכחית בריצת 1500 מטר, ריצת 3000 מטר, ריצת 5000 מטר, ריצת 5 ק"מ בכביש ובריצת חצי מרתון.
ביוגרפיה

חסן נולדה באתיופיה ונשלחה בגיל 15 על ידי אמה להולנד, שם נקלטה כפליטה. היא קיבלה סיוע מחברי הקהילה האתיופית המקומית והחלה להתאמן באתלטיקה במועדון באיינדהובן. ב-2013 קיבלה אזרחות הולנדית.
ביוגרפיה > 2014 > אלופת אירופה

באליפות אירופה שנערכה בציריך, זכתה חסן במדליית זהב בריצת 1500 מטר, לאחר שקבעה תוצאה של 4:04.18 דקות. בריצת 5000 מטר זכתה במדליית כסף, בתוצאה של 15:31.79 דקות, אחרי מרף בהטה השוודית.
ביוגרפיה > 2015

באליפות אירופה באולם שנערכה בפראג, זכתה במדליית זהב בריצת 1500 מטר בתוצאה של 4:09.04 דקות.
באליפות העולם שנערכה בבייג'ינג, זכתה במדליית ארד בריצת 1500 מטר בתוצאה של 4:09.34 דקות, לאחר גנזבה דיבאבה מאתיופיה (4:08.09 דקות) ופיית' קיפייגון מקניה (4:08.96 דקות).
ביוגרפיה > 2016

בחודש מרץ זכתה במדליית זהב בריצת 1500 מטר באליפות העולם באולם שנערכה בפורטלנד, בתוצאה של 4:04.96 דקות.
באליפות אירופה שנערכה בחודש יולי, זכתה במדליית כסף בריצת 1500 מטר בתוצאה של 4:33.76 דקות, אחרי אנג'ליקה צ'יצ'וקה מפולין (4:33.00 דקות). באותו חודש סיימה במקום השני בריצת 1500 מטר בתחרות ליגת היהלום בלונדון, בתוצאה של 4:00.87 דקות.
בחודש אוגוסט, באולימפיאדת ריו, סיימה חמישית בריצת 1500 מטר בתוצאה של 4:11.23 דקות ובריצת 800 מטר סיימה במקום החמישי במקצה שלה בשלב המוקדמות, ולא העפילה לשלב הבא.
מאוחר יותר באותו חודש סיימה במקום השלישי בריצת 1500 מטר בליגת היהלום בפריז, בתוצאה של 3:57.13. בתחרות ליגת היהלום בציריך שנערכה בספטמבר, סיימה במקום השלישי בריצת 1500 מטר בתוצאה של 3:58.43 דקות,
ביוגרפיה > 2017

בתחרות ליגת היהלום ביוג'ין שנערכה במאי, סיימה במקום השלישי בריצת 5000 מטר בשיא אישי חדש של 14:41.21 דקות. חודש לאחר מכן, בליגת היהלום ברומא, סיימה במקום הראשון בריצת 1500 מטר בתוצאה של 3:56.22 דקות. בחודש יולי התחרתה בשלוש תחרויות מסבב ליגת היהלום; בתחרות ליגת היהלום בפריז סיימה במקום הראשון בריצת 1500 מטר בתוצאה של 3:57.10 דקות, בתחרות ליגת היהלום בלוזאן סיימה במקום הרביעי בריצת 800 מטר בתוצאה של 1:58.13 דקות ובתחרות ליגת היהלום במונקו סיימה שוב במקום הרביעי בריצת 800 מטר, בתוצאה של 1:56.81 דקות.
חודש לאחר מכן, באליפות העולם, זכתה חסן במדליית ארד בריצת 5000 מטר בתוצאה של 14:42.73 דקות אחרי הלן אובירי הקנייתית (14:34.86 דקות) ואלמז איינה האתיופית (14:40.35 דקות). בריצת 1500 מטר סיימה במקום החמישי בתוצאה של 4:03.34 דקות.
באותו חודש, בגמר ליגת היהלום בציריך, סיימה במקום החמישי בריצת 800 מטר בתוצאה של 1:57.12 דקות. בחודש ספטמבר, בגמר ליגת היהלום בבריסל, זכתה במדליית כסף בריצת 1500 מטר, לאחר שקבעה תוצאה של 3:57.22 דקות, רק 18 מאיות שנייה אחרי פיית' קיפייגון, ולפני וויני צ'בט הקנייתית (4:00.18 דקות)
ביוגרפיה > 2018

באליפות העולם באולם זכתה במדליית כסף בריצת 3000 מטר בתוצאה של 8:45.68 דקות, לאחר גנזבה דיבאבה ובמדליית ארד בריצת 1500 מטר בתוצאה של 4:07.26 דקות אחרי המנצחת דיבאבה וסגניתה לורה מויר.
ביולי סיימה במקום הראשון בריצת 5000 מטר בליגת היהלום ברבאט בשיא אירופה חדש של 14:22.34. בהמשך החודש, בליגת היהלום בלונדון, סיימה במקום הראשון בריצת מייל בשיא הולנד חדש של 4:14.71 דקות. באליפות אירופה זכתה במדליית זהב בריצת 5000 מטר בשיא אליפות חדש של 14:46.12 דקות. בספטמבר ניצחה בריצת חצי מרתון בקופנהגן בשיא אירופה חדש של 1:05:15 שעות.
ביוגרפיה > 2019

ביוני 2019 שיפרה את שיאה האישי ושיא הולנד בריצת 1500 מטר כשסיימה שנייה בתחרות ליגת היהלום ברבאט לאחר גנזבה דיבאבה, בתוצאה של 3:55.93 דקות.
ביוגרפיה > 2019 > שיאנית עולם

בתחרות ליגת היהלום במונקו שנערכה בחודש יולי, סיימה חסן במקום הראשון בריצת מייל בשיא עולם חדש של 4:12.33 דקות, שיפור לשיא בן 23 השנים של סווטלנה מסטרקובה מרוסיה (4:12.56 דקות). בתחרות ליגת היהלום בלונדון סיימה שלישית בריצת 5000 מטר בשיא אירופה חדש של 14:22.12 דקות.
חודש לאחר מכן, בגמר סבב ליגת היהלום שנערך בציריך, היא ניצחה בריצת 1500 מטר בתוצאה של 3:57.08 דקות וזכתה בגביע היהלום. היא סיימה לפני שותפתה לאימונים, קונסטנצה קלוסטרהאלפן מגרמניה (3:59.02 דקות) וגבריאלה דבוס-סטפורד מקנדה (3:59.59 דקות).
ביוגרפיה > 2019 > אלופת העולם

באליפות העולם שנערכה בדוחה בחודש ספטמבר, זכתה חסן בשתי מדליות זהב, בריצת 1500 מטר בשיא אליפות ושיא הולנד של 3:51:95 דקות, לפני פיית' קיפייגון מקניה (3:54.22 דקות) וגודאף צגאי מאתיופיה (3:54.38 דקות) ובריצת 10,000 מטר בשיא אישי של 30:17.62 דקות, לפני לטסנבט גידיי מאתיופיה (30:21.23 דקות) ואגנס טירופ מקניה (30:25.20 דקות).
ביוגרפיה > 2020

בתחרות ליגת היהלום שנערכה בבריסל ב-4 בספטמבר 2020 קבעה חסן בריצת 1 שעה שיא עולם חדש של 18,930 מטר, שיפור לשיא העולם בן ה-12 שנים של דירה טונה מאתיופיה (18,517 מטר), שנייה סיימה לונה צ'מטאי-סלפטר מישראל שאף היא שיפרה את שיא העולם בתוצאה של 18,571 מטר.